[Foto’s] Vrou sterf in brand ná trompop botsingFoto: Twitter via ER24 ŉ Vrou is dood nadat die voertuig waarin sy was aan die brand geslaan het ná ŉ botsing tussen drie voertuie op Christiaan de Wetweg in Roodepoort, Johannesburg. Robert Mulaudzi, woordvoerder van die Johannesburgse nooddienste, het aan Maroela Media bevestig dat daar omstreeks 06:00 vanoggend ŉ botsing tussen twee voertuie tussen Hendrik Potgieter- en Ontdekkersweg was waarna een aan die brand geslaan het. Die Johannesburgse nooddienste is na die toneel ontbied. Gerugte doen die ronde dat ŉ brandweerwa sonder water by die toneel opgedaag het. Mulaudzi het egter aan Maroela Media bevestig dat dit slegs ŉ gewone noodvoertuig was en nie ŉ brandweerwa nie, aangesien daar glo nie aanvanklik aan hulle gekommunikeer is dat ŉ brand uitgebreek het nie. “Ons noodvoertuie het nie water nie. Die voertuie is slegs toegerus met noodtoerusting,” het Mulaudzi gesê. ŉ Brandweerwa is dadelik ontbied toe nooddienste by die toneel opgedaag het. Een van die insittendes van die voertuig wat aan die brand geslaan het, is vermoedelik weens rookinaseming dood. Volgens Russel Meiring, woordvoerder van ER24, het ŉ trompop botsing glo tot die ongeluk gelei. “Ná die trompop botsing het ŉ derde voertuig teen die agterkant van een van die voertuie in die trompop botsing vasgery, waarna die brand ontstaan het,” het Meiring gesê. Meiring het gesê buiten die oorledene is vyf ander pasiënte op die toneel behandel waarvan een in ‘n kritieke toestand was. ER24 het drie pasiënte na ŉ nabygeleë hospitaal geneem. Die Johannesburgse nooddienste het twee pasiënte vervoer. Volgens Mulaudzi het die ander pasiënte geringe tot matige beserings opgedoen. Die ongeluk word ondersoek. Kapt. Balan Muthan, polisiewoordvoerder, het die ongeluk bevestig. Foto: Twitter via @PigSpotter